|  |  |
| --- | --- |
| BÆREDYGTIGHED | J.nr. Ref. RZS, MHJ |

**Administrationsgrundlag vedrørende bæredygtighed og udtræden af kvoteordningen**

Efter kvotedirektivet skal enheder, der udelukkende anvender biomasse, ikke tælles med i den indfyrede effekt. Kvotedirektivet definerer ikke biomasse nærmere. Overvågningsforordningen anviser derimod, at VE-direktivets definition af biomasse, skal anvendes. Denne definition fremgår derfor nu af lov om CO2-kvoter.

Ifølge denne er biomasse den bionedbrydelige del af produkter, affald og restprodukter af biologisk oprindelse fra landbryg (herunder vegetabilske og animalske stoffer), skovbrug og tilknyttede industrier, herunder fisker og akvakultur, samt den bionedbrydelige del af industriaffald og kommunalt affald. Flydende biobrændsler defineres som flydende brændstof til energiformål, bortset fra transport, herunder elektricitet, opvarmning og køling, fremstillet på grundlag af biomasse. Biobrændstoffer defineres som flydende eller gasformigt brændstof til transport, som er fremstillet på grundlag af biomasse.

Samtidig henvises i overvågningsforordningen til, at der efter VE-direktivets artikel 17 udelukkende må ydes finansiel støtte til anvendelse af flydende biobrændsler og biobrændstoffer, hvis de er bæredygtige. Det fremgår således af forordningen, at fritagelse for forpligtigelsen til at returnere kvoter for biomasse anses for finansiel støtte. Artikel 17 i VE-direktivet angår ikke, hvilke brændsler, der anses for at være biomasse, herunder biobrændstof eller biobrændsel.

Henvisningen i overvågningsforordningen til VE-direktivet har altså kun betydning for retten til at rapportere en udledning på nul, og ikke på om en given enhed skal tælles med i opgørelsen af en produktionsenheds indfyrede effekt med henblik på afgørelse af, om produktionsenheden er omfattet af kvoteordningen.

I praksis skal enheder, der udelukkende anvender bioolie, dermed ikke tælles med i den indfyrede effekt, uanset om bioolien er bæredygtigt fremstillet eller ej.